Ragnhild Berstad

Ragnhild Berstad (født 1956) er en norsk musiker og komponist som har komponert kammermusikk, soloverker, og en rekke verk for orkester- og kor. Hun har vært medlem av Norsk Komponistforening siden 1995, og er styremedlem i Notam – Norsk nettverk for Teknologi, Akustikk og Musikk.

 Biografi 

Ragnhild Berstad tok først utdannelse som gitarlærer. Etter å ha arbeidet i flere år som gitarist og musikkpedagog, startet hun på et studium i musikkteori ved Universitetet i Oslo. Der traff hun Lasse Thoresen og Olav Anton Thommessen ved Norges musikkhøgskole, som oppmuntret henne til å arbeide videre med komposisjon. Da hun ble uteksaminert i 1997 var hun allerede en etablert komponist, tatt opp i Norsk Komponistforening. Hennes første bidrag til en CD-utgivelse kom med verket Verto, komponert i 1992, som ble utgitt på CD-en Definitely Pling-Plong (1995).

Berstad blander alltid elektroniske og akustiske instrumenter, fordi hun mener at de to lydbildene komplementerer hverandre. Hun har uttalt at all hennes musikk begynner med lytting; at hun begynner med en veldig intuitiv prosess, men deretter utfordrer det intuitive materialet med hjelpemidler som logaritmer, kalkulator og millimeterpapir. Ofte velger hun latinske titler på verkene sine fordi språket ikke er bundet til en bestemt nasjon, men kan regnes som alles språk.

Berstads musikk vært fremført på en rekke musikkfestivaler i inn- og utland, blant annet ISCM Verdensmusikkdagene 1997 i Seoul med verket Respiro,  Ultimafestivalen 1999 med verket Toreuma, Focus! 1998 i New York, Bourges festival for elektroakustisk musikk i Frankrike, Internasjonal Rostrum i Paris og Numus i Aarhus.

For verket Emutatio, skrevet til EBUs markering av tusenårsskiftet, mottok hun i 2001 Edvard-prisen i klassen samtidsmusikk, stor besetning. Samme år ble hun tildelt Statens garantiinntekt for kunstnere. Hun fikk sin andre Edvard-pris innen samtidsmusikk 2005 for Recludo og i 2008 fikk hun Arne Nordheims komponistpris.

Til Oslo Internasjonale Kirkemusikkfestival 2012 stilte Berstad med et nyskrevet Requiem som ble fremført av Det Norske Solistkor og Oslo Camerata.

Høsten 2014 ble verket Cardinem urframført av Klangforum Wien på Ultimafestivalen i Oslo. Verket er bestilt av Klangforum Wien til deres Giacinto Scelsi Revisited-prosjekt. Verket ble samme høst framført på Transart-festivalen i Bolzano og ved Dresdner Festival der Zeitgenössischen Musik.

 Komposisjoner 
Årstallet angir når verket ble skrevet

 1991: Origo for String Quartet and Double Bass
 1991: Gjenklang
 1992: Verto
 1992: Hvordan kamelen fikk sin pukkel
 1993: Hvordan hvalen fikk sin trange hals
 1993: Liljing
 1993: Mellom før og etter
 1994: Respiro for Amplified Clarinet and Tape
 1996: Krets
 1997: Toreuma
 1997: Zeugma
 1998: Fragmenta metamorphoseon
 1999: Emutatio
 2001: Cresco
 2003: Recludo
 2006: Quaero – tilblivelse
 2006: Etiam Nunc
 2008: In Vitro (modus 2)
 2011: Téla
 2012: Requiem
 2014: Cardinem
 2016: xtendõ

 Utgivelser 
Kjell Tore Innervik, A migrant in the new (2009)
Arditti String Quartet, Ultima Arditti (2004)
Respiro, ACD 5021 (2003)
Tanja Orning, Victoria Johnsen, Kyberia: Navigations (2000)
BIT20 Ensemble, Stavanger Symfoniorkester, Berit Opheim, Definitely Pling Plong (1995)
Oslo Sinfonietta, Minken Fossheim, Kim Haugen, Musikkdilla (1995)

 Priser og utmerkelser 
 2001: Edvard-prisen i klassen samtidsmusikk, stor besetning for Emutatio
 2004: Nominert til Spellemannprisen 2003 i klassen samtidsmusikk for Respiro
 2005: Edvard-prisen i klassen samtidsmusikk for Recludo
 2008: Arne Nordheims komponistpris
 2016: Nominert til Nordisk råds musikkpris for verket Cardinem
 2023: Nominert til årets verk fra Norsk Komponistforening for trãnseõ

 Referanser 

Eksterne lenker


 Musikk i Brennpunktet - Ragnhild Berstad - vinneren av Arne Nordheims komponistpris 2008 - NRK-opptak fra Nasjonalbibliotekets arkiver
 Ragnhild Berstads verk «Zeugma» på Youtube

Kategori:Norske komponister